© Pour l’édition, avril 2016,

tous droits de reproduction, de traduction et d’adaptation réservés.

Editions Multi-Média Rassemblement à Son Image

Z francúzskeho originálu: 21 jours avec l´archange saint Michel

Vydal: © Zachej.sk, 2021

Preklad: © Martin Matis

Grafika: © bookwork.sk

Jazyková korektúra: Adriana Reguliová

Nihil obstat: prof. ThDr. Cyril Hišem, PhD.

Imprimatur: Mons. Bernard Bober, arcibiskup metropolita, ABÚ Košice – prot. č. 174/21, 8. 4. 2021

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-316-0

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Venované Jeanovi Pliyovi, významnému sprostredkovateľovi Pánovej milosti pre oslobodenie mnohých duší po svete.

Svojím vynikajúcim vyučovaním Jean Pliya dokázal zapáliť v našich srdciach charizmatický plameň a našou úlohou je ešte viac ho roznietiť.

Sláva Stvoriteľovmu svätému menu, že sa mu zapáčilo povolať svojho služobníka Jeana na sviatok Nanebovstúpenia Pána v roku 2015.

Nech v našich srdciach ešte viac horí milosť katolíckej charizmatickej obnovy, ktorú nám pomohol objaviť v Benine a inde vo svete. Večné odpočinutie jeho duši.

Modeste Kpodehoto

PREDHOVOR

Právom sa môžeme pýtať, prečo sa Katolícka cirkev vo svojom poslaní a vo svojom diele evanjelizácie a posväcovania odvoláva na exorcizmus a modlitby oslobodenia. Vari ponuka Božieho slova a sviatostí nestačí na to, aby umožnila veriacim prežívať svoju vieru a život oslobodený od všetkého zla?

Základná odpoveď na túto otázku sa nachádza v Novom zákone. Tu vidíme, ako Ježiš vedie duchovný boj proti démonom, proti satanovi alebo diablovi. Predtým než sa vráti k otcovi, dá „Dvanástim moc a autoritu vládnuť nad zlými duchmi (doslovne démonmi) a uzdravovať chorých“ (porov. Mk 16, 15 – 18). Táto prax exorcizmu teda spadá pod Kristov boj proti zlým silám a proti hriechu, boj, z ktorého Kristus vyšiel víťazne.

Inou odpoveďou, ktorá povzbudzuje a pozýva kresťana, aby využíval túto prax, je aj vyhlásenie pápeža Pavla VI. na generálnej audiencii 15. novembra 1972: „Obrana proti tomu zlu, ktoré nazývame diabol, je práve to, čo dnes v prvom rade Cirkev potrebuje.“ A svätý pápež Ján Pavol II. povedal: „Zlo, neusporiadanosť človeka, vnútorná rozorvanosť, ktorej je obeťou, nie sú len následkom dedičného hriechu, ale aj účinok pustošivého a temného vplyvu satana.“ V tom istom zmysle napísal na začiatku roku 2006 kardinál Georges Cottier OP, pápežský teológ Benedikta XVI., tieto slová: „Cirkev musí hovoriť o diablovi. Tým, že zhrešil, padlý anjel nestratil všetky schopnosti, ktoré dostal podľa Božieho plánu, aby riadil svet. Teraz používa túto moc na zlé.“

Dielo Mathieua-Modeste Kpodehota, ktoré odpovedá na túto starosť Cirkvi, môžeme právom označiť za svedectvo života a zároveň výsledok životného boja, ktorý osobne viedol proti diablovi a jeho prisluhovačom. Je to skúsenosť overená časom, ktorá sa dostala na papier vďaka inšpirácii. Nejde len o jednu knihu modlitieb navyše, ale o cestu viery a nádeje, osobné stretnutie s Kristom sprostredkované Duchom Svätým a podporované svätým Michalom s dôverou, odvahou a vierou. Modeste píše ako obeť a dáva veriacim kresťanom k dispozícii všetky duchovné zbrane na boj ako odpoveď na túto súčasnú potrebu.

Po viacerých rokoch boja proti silám zla mám právo povedať v súlade so svojimi staršími kolegami exorcistami, že existuje jedna až príliš zjavná smutná pravda: zdá sa, že satan vyčíňa, Božie kráľovstvo je na katastrofálnom ústupe a jeho členovia často o tejto veci veľa nevedia. Preto je najvyšší čas, aby kresťania, ktorí nimi aj chcú ostať, nasledovali model prvotného kresťanstva. Nie je napríklad zarážajúce vidieť, že v hodine, keď sa množia rituály a praktiky pekla, sa tie nebeské stávajú čoraz zriedkavejšími? A ak sa udržia, koľko okyptení, zmien, obmedzení, zblúdení a strát musíme s poľutovaním konštatovať.

Všetci dobre vieme, že zloduch sa obáva najmä našich exorcistických zbraní. A právom! Z tohto dôvodu robí všetko pre to, a to už dlhý čas, aby nás odzbrojil, ale pritom on sám čoraz viac vyzbrojuje svoju armádu. Usiluje sa nás všemožne presvedčiť, že neexistuje. Máme teda dôvod navyše, aby sme sa vrátili k svojim duchovným zbraniam, exorcistom a nedali sa v tejto oblasti obalamutiť.

Istý nástroj pomoci v boji proti tomuto spoločnému nepriateľovi sa nám ponúka podľa požiadaviek, ktoré z tohto zápasu vyplývajú: 21 dní intenzívneho duchovného boja s archanjelom Michalom. Táto knižka k nemu prispieva svojím spôsobom. Nech žije Ježiš!

otec Raoul André AYIOU

kamilián, exorcista diecézy Djougou

ÚVOD

„Ale knieža Perzského kráľovstva stálo proti mne dvadsaťjeden dní a hľa, Michal, jedno z prvých kniežat, prišlo mi na pomoc a nechal som ho tam pri kniežati perzského kráľa“ (Dan 10, 13). Tu je zdroj a základ týchto 21 dní duchovného boja, do ktorého nás pozýva Duch Svätý v spoločnosti svätého Michala Archanjela. A to nie iba pre to, aby sme si rozšírili oblasť rozlišovania, ale predovšetkým pre to, aby sme z nich spravili novú stratégiu zápasu proti nepriateľovi, ktorý obchádza ako revúci lev a hľadá, koho by zožral (porov. 1 Pt 5, 8).

Treba sa vrátiť k rozprávaniu proroka Daniela, aby sme sa presvedčili, že knieža temnôt, satan, má moc postaviť sa proti tomu, aby Boh uskutočnil svoje požehnanie a plány v našom živote, má moc zabrániť im a zastaviť aj prejav, ktorý je Božou odpoveďou na naše modlitby! „A povedal mi: ,Daniel, miláčik, sleduj slová, ktoré ti ja hovorím, a postav sa na svoje miesto, lebo teraz som poslaný k tebe.‘ Kým mi hovoril tieto slová, vstal som s chvením. I riekol mi: ,Neboj sa, Daniel! Od prvého dňa, čo si si upriamil srdce, aby si pochopil a pokoroval sa pred svojím Bohom, sú vyslyšané tvoje slová a ja som prišiel pre tvoje slová. Ale knieža Perzského kráľovstva stálo proti mne dvadsaťjeden dní a hľa, Michal, jedno z prvých kniežat, prišlo mi na pomoc a nechal som ho tam pri kniežati perzského kráľa. Prišiel som teda vyložiť, čo postihne na konci dní tvoj ľud, lebo o tých dňoch bude ešte videnie‘“ (Dan 10, 11 – 14).

A ako by som mohol zabudnúť na inú otázku? Ráno 24. septembra 2014 sme v centre svätého Ambróza v Djougou spolu s diecéznym exorcistom pripravovali popoludňajšiu prezentáciu, keď mu zrazu zazvonil mobil. Po prijatí hovoru si hlboko vzdychol a povedal: „Ten zloduch využíva všetky stratégie.“ A tu je otázka, ktorú sme si spontánne položili: „Satan vyvíja nové útočné stratégie. No vyvíjame aj my kresťania nové modlitbové stratégie (protiútoku)?“

Táto otázka exorcistu nachádza potvrdenie predovšetkým v svedectve istého bývalého mága Paula Gomeza Ehounou, ktorý vyhlasuje: „V rámci bratstva existuje skupina ľudí, ktorí musia pravidelne referovať o výsledkoch svojich výskumov. Tieto mali spojitosť s novými útočnými technikami, s novými ničivými zbraňami, a predovšetkým s novými bojovými plánmi.“¹

Pripomeňme si zjavenie, ktoré nám svätý Ján zobrazuje vo svojom rozprávaní v Apokalypse: „Na nebi sa strhol boj: Michal a jeho anjeli bojovali proti drakovi. Bojoval drak i jeho anjeli, ale neobstáli a už nebolo pre nich miesto v nebi. A veľký drak, ten starý had, ktorý sa volá diabol a satan, čo zvádzal celý svet, bol zvrhnutý; zvrhnutý bol na zem a s ním boli zvrhnutí jeho anjeli“ (Zjv 12, 7 – 9). Satana a jeho anjelov teda vyhnali ako vzbúrencov z nebeského kráľovstva a oni sa rozhodli prevrátiť všetky Božie diela na zemi. Tasili svoje zbrane proti ľuďom, ktorých Boh stvoril na svoj obraz a podobu.

V prvom rade nebuďme my kresťania naivní. V našich cirkvách a v našich modlitebných skupinách sú mnohí, ktorí sa zhromažďujú okolo satanovho oltára. Modlia sa s nami naše modlitby a možno ich ovládajú lepšie ako my. Veľmi dobre vedia, v ktorej chvíli a ako sa majú našim modlitbám vyhnúť. Svätý Ján nám to potvrdzuje: „Spomedzi nás vyšli, ale neboli z nás. Lebo keby boli z nás, boli by zostali s nami. No malo sa ukázať, že tí všetci nie sú z nás“ (1 Jn 2, 19).

Ale mali by sme podľahnúť panike? Mali by sme ujsť z našich farností? Mali by sme ujsť z našich modlitebných skupín? Mali by sme opustiť modlitby, ktoré nám Cirkev odkázala? Nie! Vari nám Kristus nehovorí, že sme vo svete, ale že nie sme zo sveta (porov. Jn 15, 19)? Jediná vec, ktorá nás môže zachrániť a pomôcť nám vyhnúť sa pôsobeniu satana, je naďalej modlitba. Modlitba plná dôvery. Nehovorí svätý Pavol vo svojom liste Rimanom: „Lebo ak svojimi ústami vyznávaš: ,Ježiš je Pán!‘ a vo svojom srdci uveríš, že Boh ho vzkriesil z mŕtvych, budeš spasený. Lebo srdcom veríme na spravodlivosť a ústami vyznávame na spásu. Veď Písmo hovorí: ,Nik, kto v neho verí, nebude zahanbený‘“ (Rim 10, 9 – 11)? Súrne si musíme zodpovedať otázku: ako prežívame chvíle modlitby? Nesmieme robiť satanovi láskavosť, lebo ani on nám ju vôbec nerobí. Musíme zaujať bojové postavenie.

Dobrá správa! Boh nás neopúšťa. Ústami proroka Daniela sľúbil: „V tom čase povstane Michal, veľké knieža, čo stojí nad synmi tvojho národa: Bude to čas úzkosti, aký nebol, odkedy povstal národ až po ten čas. V tom čase bude tvoj ľud oslobodený, každý, koho nájdu zapísaného v knihe“ (Dan 12, 1).

Kto je teda ten archanjel Michal,

že mu Boh dáva takú dôveru?

Svätý Michal Archanjel, ktorého meno znamená „Kto je ako Boh?“ (etymologicky v opytovacej forme MI KA EL: „Kto je ako Elohim?“), je biblická postava. Veľakrát sa objavuje v Biblii. Svätý Michal sa zjavuje jasnovidcovi prorokovi Danielovi (Dan 10, 13 – 21; 12, 1), vo veľkolepých videniach svätého Jána v Apokalypse (Zjv 12, 7 – 9) a napokon v Júdovom liste (Júd 9), kde sa prie so satanom.

Židovský ľud už vtedy považoval archanjela za ochrancu Izraela (Dan 12, 1). V kresťanskej tradícii sa meno svätého Michala spomína hneď po mene Mária, Kráľovná anjelov, ako meno ochrancu Cirkvi. Veľký obranca Boha, Cirkvi, Ježiša Krista a kresťanského ľudu je anjelom strážcom svätého kríža, evanjelií a veľkým ochrancom Eucharistie. Svätý Michal je Božím anjelom najviac činným v prospech ľudstva a Cirkev mu neváha priznať nespočetné dobrodenia.

Vo Svätom písme sú anjeli Michal, Rafael a Gabriel jedinými anjelmi, ktorí sú označení vlastnými menami. Navyše Biblia Michalovi pripisuje titul „archanjel“ (Jud 9). Znamená to „vrchný anjel“, „hlavný anjel“ alebo „knieža prvého stupňa“. Tento termín sa v Biblii vyskytuje len v jednotnom čísle. Na základe toho sa dá predpokladať, že Boh určil iba jedného veliteľa armády anjelov (Joz 5, 14). V tejto hodnosti bojoval a zvíťazil nad satanom. Počas boja naňho zavolal „Michael“, čo v hebrejčine znamená „Kto je ako Boh?“. Narážal tým na satanovu pýchu, pretože chcel byť podobný Najvyššiemu (Iz 14, 13 – 15). Táto bitka sa opisuje v Zjavení svätého Jána takto: „Michal a jeho anjeli bojovali proti drakovi. Bojoval drak i jeho anjeli, ale neobstáli a už nebolo pre nich miesto v nebi“ (Zjv 12, 7 – 8). V kontexte Jánových spisov to znamená, že svätý Michal porazí a zničí Antikrista, podobne ako to urobil na začiatku s Luciferom.

Na to, aby sme lepšie spoznali a pochopili jeho úlohu medzi ľuďmi, je dôležité rozjímať nad symbolickými prvkami, ktoré sa mu zvyknú prisudzovať.

Váhy: Podľa kresťanov sa archanjel Michal nachádza medzi človekom a Bohom vo chvíli smrti a váži duše zosnulých. Váhy sú atribútom, ktorý umožňuje vážiť, merať a ohodnotiť činy i myšlienky zosnulého.

Meč: Meč pripomína vojnu. Nejde však o deštruktívnu vojnu, ktorá má za cieľ uspokojiť výbojné chúťky, ale o konštruktívnu vojnu. Meč sa dá vnímať ako symbol vykúpenia pre zhodu medzi vonkajším životom človeka a jeho vnútorným, duchovným životom.

Pancier: Svätý Michal sa často zobrazuje v rytierskom pancieri, ktorý mu prilieha na telo. Tento pancier, táto ochrana, do ktorej sa má kresťan odieť ako do „duchovného boja“ proti „zlu“, je jeho viera v Boha. Neochvejná viera nedáva priestor pre pochybnosť, na ktorej sa lámu všetky argumenty, čo sú pre ňu nepriaznivé, ani pre všetky márne pokušenia.

Štandarda: Ako vodca Božej armády sa svätý Michal často zobrazuje na čele nespočetného zástupu anjelov, pričom nesie štandardu kríža, symbol zhromaždenia anjelov, ktorí zostali verní Bohu.

Svätý Michal Archanjel je teda poverený týmto bojom dobra voči zlu vo svete, ale aj v nás. Riadi duchovný boj tým, že nám umožňuje naprávať účinky zla a udusiť jeho zdroj. Sviatok má 29. septembra.

Prečo 21 dní

duchovného zápasu?

Je dôležité povedať, že hoci Biblia vymedzuje 21 dní odporu kniežaťa Perzského kráľovstva voči Božiemu anjelovi, vôbec sa nezmieňuje o zmysle týchto 21 dní. Predsa však porovnanie rozličných zdrojov ukazuje, že číslo 21 je výrazom rovnováhy a harmónie. Je to číslo, ktoré napomáha úspech, triumf, rozkvet. Číslo 21 vo všeobecnosti pobáda k snahe pozdvihnúť sa vyššie a vyhľadávať určitú plnosť. Podľa kresťanskej tradície číslo 21 (3×7) vyjadruje dokonalosť v pravom zmysle slova. Číslo 3 symbolizuje Trojicu a číslo 7 plnosť.

Poznámka: Zrejme sa nám 21 dní duchovného boja môže zdať dlhých a nezáživných, a to aj preto, že sme zvyknutí na modlitby, ktoré trvajú najviac 9 dní (novéna). Ale podobne ako u izraelského ľudu, ktorý prechádzal púšťou 40 rokov predtým, než vstúpil do zasľúbenej zeme, nie sú aj v našom živote okolnosti alebo plány, za ktoré sa neprestajne modlíme rok, dva, päť či desať rokov? Mala by to byť pre nás záťaž využiť služby Michala Archanjela počas 21 dní, aby sme zlomili jarmo a dosiahli konečné víťazstvo v mene Ježiša Krista?

V akých situáciách sa máme

modliť túto modlitbu?

Môžeme ju použiť vo všetkých situáciách, keď sa zdá, že obzor sa zatemňuje, keď si myslíme, že Boh je hluchý voči našim modlitbám, keď naše plány nedosahujú svoje zavŕšenie…

Je váš život len vzostup a pád, hromadenie a rozhadzovanie, práca bez úrody, neúspech na všetkých rovinách, choroby, systematické zablokovanie, zmätok, konflikty, protivenstvá, trápenie, plač, úbohosť, utrpenie, útlak, pokorenie? Táto modlitba vám umožní prelomiť múr. Božie slovo nám hovorí: „Človeku patrí uvažovať v srdci, no výpoveď (dáva) Pán na jazyk. Zver svoje diela na Pána a podaria sa tvoje zámery“ (Prís 16, 1. 3).

Nie je to iba magická formulka, ale skôr nástroj boja. Jedna vec je mať v ruke zbraň, druhá vedieť s ňou zaobchádzať a používať ju.

Osobitné upozornenia

• Nikdy nezačínajte modlitbu duchovného boja, ak si nie ste istí, že sa chcete dostať až na koniec. V opačnom prípade riskujete, že vás bude trápiť satan, lebo prvý deň tejto modlitby predstavuje spustenie systematickej vojny voči nemu. Nevyhlasujte túto vojnu, ak nemáte istotu, že v nej chcete pokračovať a zavŕšiť ju.

• Ďalšie veľmi dôležité upozornenie je, že nemôžete zo svojho života vyhnať satana alebo s ním skoncovať, ak naďalej vlastníte predmety, ktoré mu patria (talizman, amulet, knihu satanistických rituálov a podobne), alebo ak jednoducho pokračujete v živote bez duchovnej hygieny (nevera, neviazanosť, nečistota…). Je teda nevyhnutné najskôr sa zbaviť všetkých predmetov, ktoré patria satanovi, a vyhľadať kňaza, aby vám ukázal cestu, po ktorej máte kráčať.

Sedem okamihov

modlitbového dňa

1. Stručné povzbudenie: Ide o krátke úryvky z poučení významných Božích ľudí, ktorých cieľom je osvietiť nás v tom, aký je dôležitý každodenný boj. Tieto stručné denné povzbudenia slúžia aj na to, aby vycibrili našu schopnosť rozlišovať.

Africká farmakopea nás niekedy prekvapí, keď zistíme, že rastlina, o ktorej je známe, že dokáže liečiť istú chorobu, je účinná aj na liečbu inej choroby alebo prinajmenšom v spojení s inými rastlinami lieči viaceré choroby. Nedajte sa nikdy uniesť tým, že ste už niečo videli alebo spoznali. Aj napriek tomu, že niektoré úryvky a modlitby už poznáte, použite ich s vierou. Kontext a kombinácie sa určite zmenili.

2. Príprava: Je jasné, že pozemské nemôže vstúpiť do komunikácie s nebeským bez prípravy. Táto chvíľa slúži na to, aby sa človek predisponoval. Odporúča sa tu úkon pokory a zrieknutia sa každého puta so satanom.

3. Boh k tebe dnes hovorí: Každý deň modlitby sa uskutočňuje pod vedením konkrétnych biblických statí, ktoré sa ponúkajú na rozjímanie. Je veľmi prospešné venovať potrebný čas pozornému čítaniu, porozumeniu a rozjímaniu nad týmto Božím slovom.

4. Modlitba prevzatia moci nad satanom: Práve vďaka milosti nášho krstu sa uskutočňuje toto prevzatie moci, pričom sa opierame o biskupskú milosť miestneho biskupa podľa miesta, na ktorom sa nachádzame počas modlitby. Hovoria ju iba pokrstení, pretože len krst začleňuje do Krista a dáva moc konať ako kňaz, prorok a kráľ. Táto modlitba sa prednáša postojačky (ak je to možné), s rukami pozdvihnutými k nebu ako pri boji Izraela s Amalekom: „A kým mal Mojžiš zdvihnuté ruky, víťazil Izrael, len čo ruky spustil, víťazil Amalek“ (Ex 17, 11).

5. Pozvanie Michala Archanjela do boja konkrétneho dňa: Spomeňte si, keď Ježiš uvidel slepého Bartimeja, opýtal sa ho: „Čo chceš, aby som ti urobil?“ (Mk 10, 51). Takisto aj svätý Michal Archanjel čaká len na naše pozvanie, aby mohol konať v našich bojoch.

6. Modlitba k vznešenej Kráľovnej anjelov: Ide o slávnu modlitbu do boja, ktorú nadiktovala Panna Mária otcovi Louisovi Cestacovi 13. januára 1864.

„Mojou prvou úlohou,“ píše otec Cestac, „bolo predložiť túto modlitbu Mons. Lacroixovi, biskupovi z Bayonne, ktorý ju láskavo schválil. Keď som to splnil, dal som vytlačiť 500 000 kópií a poslal som ich všade. Nesmieme zabudnúť povedať, že počas prvej tlače tejto modlitby sa lisy dvakrát zlomili.“²

7. Sľub: Začlenenie sľubu do našich denných modlitieb má svoj pôvod v novéne Výkrik do neba od Thierryho Fourchauda. Nemôžeme získať nič bez toho, aby sme niečo obetovali. Preto malý dar alebo obeta (etymologický význam slova obeta je „urobiť posvätným“), ktorú ponúkneme Bohu, urobí naše modlitby ešte účinnejšími.

Keď budeme uvažovať, nájdeme množstvo darov, ktoré môžeme ponúknuť „len dnes“. Napríklad ísť na svätú omšu, jeden deň nefajčiť alebo nepozerať televíziu, urobiť gesto lásky tomu, kto to potrebuje (chorí, väzni…), zatelefonovať niekomu alebo krátko sa pomodliť…

PROGRAM MODLITBY

Táto 21-dňová modlitba je rozdelená do piatich cyklov. Je naozaj dôležité, aby sa tých 21 dní boja neprerušilo. Pre dosiahnutie väčšej flexibility je však možné prerušiť túto 21-dňovú modlitbu medzi jednotlivým cyklami. Napríklad pomodliť sa prvé dva cykly (po 3 dni), dopriať si prestávku, potom tretí cyklus (9 dní), dopriať si ďalšiu prestávku a dokončiť posledné dva cykly (po 3 dni) vzdávaním vďaky.

1. cyklus: Tri dni dôvernosti s Bohom

1. deň: Pre vernosť a podriadenosť svätého Michala žiadaj o zhovievavosť Boha Otca.

2. deň: Pre úlohu ochrancu kríža, ktorú vykonáva svätý Michal Archanjel, vstúp do intimity s Božím Synom.

3. deň: Pre vernosť svätého Michala Archanjela prijmi plnosť Ducha Svätého, zdroja každého duchovného boja.

2. cyklus: Tri dni nápravy vzťahov

s tvojimi blížnymi

4. deň: Pre poslušnosť svätého Michala Archanjela dosiahni nápravu zlých vzťahov so svojimi rodičmi.

Koniec ukážky